Source: http://62.148.204.4/html/index.php?iContentID=328
Timestamp: 2020-02-20 05:25:21+00:00

Document:
Yrjö Sariola oli Lapuan hiippakunnan
piispa vuosina 1974–1995.
Lapuan piispa on Lapuan hiippakunnan seurakuntien ja pappien ylin kaitsija. Hän johtaa hiippakunnan hallintoa ja toimintaa.
Lapualle asetettiin piispa hiippakunnan perustamisen yhteydessä 1956. Nykyinen piispa Simo Peura on virassa järjestyksessä neljäs.
Hiippakunnan ja tuomiokapitulin johtaja
Kirkkojärjestyksen mukaan piispan tehtävänä on:[1]
Piispa suorittaa säännöllisin väliajoin piispantarkastuksia hiippakuntansa seurakunnissa. Joka kuudes vuosi hän kutsuu koolle pappien ja lehtorien yhteisen synodaalikokouksen. Tarvittaessa piispa voi kutsua koolle myös seurakuntien luottamushenkilöitä, viranhaltijoita ja työntekijöitä sekä yhdistysten, säätiöiden ja laitosten edustajia hiippakuntapäivään, jossa käsitellään kirkon ja hiippakunnan kannalta ajankohtaisia asioita.[2]
Piispa on tuomiokapitulin puheenjohtaja.[3] Hän myös johtaa ja valvoo tuomiokapitulin toimintaa ja on tuomiokapitulin viranhaltijoiden esimies.[4]
Lapuan neljä piispaa
Lapuan piispoina ovat toimineet:[5]
Eero Lehtinen 1956–1974
Yrjö Sariola 1974–1995
Jorma Laulaja 1995–2004
Simo Peura 2004–
Piispa valitaan vaalilla, jossa äänivaltaisia ovat hiippakunnan papit, lehtorit, tuomiokapitulin lakimiesasessori ja maallikkojäsen, hiippakunnasta valitut kirkolliskokouksen ja hiippakuntavaltuuston maallikkojäsenet sekä seurakuntien kirkkovaltuustojen tai seurakuntaneuvostojen maallikkojäsenten valitsemat henkilöt. Viime mainittuja valitaan niin paljon että maallikkovalitsijoita tulee yhtä paljon kuin äänivaltaisia pappeja ja lehtoreita on yhteensä.[6]
Piispanvaaliin asettavat ehdokkaita valitsijayhdistykset, jonka muodostaa vähintään kymmenen vaalissa äänivaltaista henkilöä. Tuomiokapituli määrää vaalin ajankohdan. Jos siinä kukaan ei saa yli puolta annetuista äänistä, toimitetaan uusi vaali, jossa vastakkain on kaksi ensimmäisellä kierroksella eniten ääniä saanutta ehdokasta.[7]
Vuoteen 2000 saakka piispanvaalissa asetettiin kolme eniten ääniä saanutta ehdokassijoille, ja tasavallan presidentti nimitti heistä yhden piispaksi.[8]
Virka-asunto tuomiokirkon vieressä
Piispan ensimmäinen virka-asunto eli piispala sijaitsi Lapuan kunnantalossa. Uudet tilat valmistuivat tuomiokapitulin yhteyteen Nurmonjoen rantaan tuomiokirkon viereen vuonna 1960.[9]
Kesäkuun alussa 2012 piispa muutti virka-asunnostaan huoneilmaongelmien vuoksi väliaikaistiloihin Alanurmontien varteen. Samalla tuomiokapituli käynnisti selvitykset laajemmasta tilajärjestelyistä, joissa selvitetään piispan virka-asunnon ja edustustilojen ja toisaalta koko tuomiokapitulin sijaintipaikkaa. Tuomiokapituli teki tammikuussa 2013 esityksen tuomiokapitulin siirtymisestä Seinäjoelle, mutta hiippakuntavaltuusto päätyi Lapuan kannalle. Huhtikuussa 2013 kirkkohallituksen yleisistunto äänesti äänin 10–4, että tuomiokapituli jää Lapualle.[10]
1.7.2013 Versio 2 AdminMuseo
Kirkkojärjestys 8.11.1991/1055 18. luku § 1.
Kirkkojärjestys 8.11.1991/1055 18. luku § 4-5, 9.
Kirkkolaki 1054/1993 19. luku § 2.
Kirkkojärjestys 8.11.1991/1055 19. luku § 4.
Esa Ruuskanen & Teppo Ylitalo: Lapuan historia 3. Lapuan kaupunki ja Lapuan tuomiokirkkoseurakunta 2010. s. 529.
Kirkkolaki 1054/1993 18. luku § 3.
Kirkkolaki 1054/1993 18. luku § 4.
Hallituksen esitys eduskunnalle laiksi kirkkolain muuttamisesta 156/1999; Kirkkolaki 26.11.1993/1054.
Lapuan hiippakuntavaltuuston ptk 28.11.2012 § 32. www.lapuanhiippakunta.fi ; Ilkka 31.10.2012; Lapuan Sanomat 8.11.2012; Lapuan tuomiokapitulin tiedote 23.4.2013: Tuomiokapituli jää Lapualle. www.lapuanhiippakunta.fi .

References: § 1
 § 4
 § 2
 § 4
 § 3
 § 4
 § 32